2.3

Selvityksessä tulee esittää mahdollisimman yksinkertainen kuvaus tuensaajista: 2.3.1 IFRS-säätiö eli kansainvälisten tilinpäätösstandardien säätiö korvaa aiemmin toimineen kansainvälisen tilinpäätösstandardikomitean säätiön eli IASCF:n ja on maailmanlaajuisella tasolla toimiva elin, joka laatii yhdessä kansainvälisen tilinpäätöskysymysten tulkintakomitean (IFRIC) kanssa tilinpäätösstandardeja, joita tulee soveltaa EU:ssa noteerattujen yritysten tilinpäätöksiä laadittaessa. Kyseiset standardit on sisällytetty unionin oikeuteen. IFRS-säätiön alaisuudessa toimivat kansainvälisiä tilinpäätösstandardeja antava elin (International Accounting Standards Board, IASB) ja tulkintakomitea (IFRS Interpretation Committee ), jotka käsittelevät teknisiä näkökohtia. Hallinnosta huolehtii joukko elimiä, joiden tehtäviin on vaikea ottaa kantaa: johtokunnan (Board) lisäksi säätiöllä on valvontaelin (Monitoring Board), neuvoa-antava toimikunta (Standards Advisory Committee) ja menettelyiden asianmukaisuutta valvova komitea (Due Process Oversight Committee). 2.3.1.1 Komissio tunnustaa IFRS-säätiön ensisijaisen roolin maailmanlaajuisten standardien laatijana ja suosittaa IASCF:lle aikanaan myönnetyn tuen jatkamista vakaan yhteisrahoitusjärjestelmän muodossa. Eräät jäsenvaltiot osallistuvat jo ohjelmaan, ja EU rahoitti omalta osaltaan 17 prosenttia menoista vuonna 2011. 2.3.2 EFRAG eli Euroopan tilinpäätösraportoinnin neuvoa-antava ryhmä antaa komissiolle teknistä asiantuntemusta tilinpäätösraportointiin liittyvissä kysymyksissä. Se on vuonna 2001 perustettu yksityinen organisaatio, jonka hallinta jaettiin alun perin eri osanottajien, mm. komission, rahoitusosuuksien mukaan. Vuonna 2008 EFRAG:n rakennetta muutettiin, jotta se vastaisi paremmin ryhmälle muodostunutta julkista asemaa foorumina, joka edustaa Euroopan linjaa tilinpäätöskysymyksissä. Edustus ja äänioikeus kuuluvat edelleen hallintoelimille eli yleiskokoukselle (General Assembly) ja valvontaelimelle (Supervisory Board), mutta hallintoa on nyttemmin parannettu suunnittelu- ja resurssikomitean (Planning and Resource Committee, PRC) avulla ja etenkin vahvistamalla valvontaelimen asemaa. Se koostuu 17 henkilöstä, jotka edustavat eri sidosryhmiä, kuten tilinpäätösten laatijoita ja käyttäjiä sekä rahoituslaitoksia. Neljä jäsenistä on komission nimeämiä julkissektorin asiantuntijoita. 2.3.2.1 Komission mukaan EFRAG tarvitsee vakaata ja pitkäaikaista rahoitusta voidakseen toimia jatkossakin uskottavasti ja riippumattomasti. Useat suuret jäsenvaltiot osallistuvat suoraan sen tukemiseen. Komissio yhteisrahoittaa EFRAG:tä pienempien jäsenvaltioiden lukuun. 2.3.3 PIOB eli julkisen edun valvontalautakunta on espanjalainen säätiö, jonka kotipaikka on Madrid. PIOB:lla on yksityisoikeudellisesta muodostaan huolimatta suuri arvovalta ja painoarvo. Sen tehtävänä on varmistaa, että kansainvälisen tilintarkastajaliiton (International Federation of Accountants, IFAC) laatimissa kansainvälisissä tilintarkastusstandardeissa noudatetaan asianmukaisia menettelyjä, valvontaa ja avoimuutta. IFAC on kirjanpitäjiä ja tilintarkastajia eri puolilta maailmaa edustava yksityisoikeudellinen elin. Valvontalautakunnan tärkeimmät yhteistyökumppanit ovat korkean tason kansainvälisiä sääntelyviranomaisia ja instituutioita edustava seurantaryhmä (Monitoring Group) (1) ja IFAC itse. PIOB:tä hallinnoi kymmenen jäsentä, joista kaksi on komission nimeämiä. 2.3.3.1 Vuonna 2009 tehdyllä päätöksellä PIOB:lle osoitettu rahoitus vastasi 22:ta prosenttia tukikelpoisista menoista vuonna 2011. Komissio tekee tiivistä yhteistyötä tämän elimen kanssa ja on myös antanut sen henkilöstölle koulutusta EU:n talousarviota koskevista asioista. Rahoittajaverkoston rakennetta näyttää kuitenkin olevan tarpeen uudistaa: komission lisäksi rahoitukseen osallistuu vain IFAC, joka kattaa loput 78 prosenttia menoista. Euroopan komissio pyrkii parhaillaan "monipuolistamaan" PIOB:n rahoitusta, jotta sen riippumattomuus IFAC:stä lisääntyisi. Eräät kansainväliset instituutiot ovat luvanneet osallistua rahoitukseen jo vuonna 2013, ja lisäksi on meneillään erityisen työryhmän vetämä kampanja rahoittajatahojen löytämiseksi kaikkialta maailmasta.